A Bizottság határozata

(1999. július 28.)

a Kína tekintetében (Hong Kong kivételével) az Anoplophora glabripennis (Motschulsky) elterjedése elleni szükséghelyzeti intézkedésekről szóló 1999/355/EK határozat visszamenőleges hatályú módosításáról

(az értesítés a C(1999) 2441. számú dokumentummal történt)

(1999/516/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1999/53/EK bizottsági irányelvvel [1] módosított, a növényekre vagy növényi termékekre káros szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 1976. december 21-i 77/93/EGK tanácsi irányelvre [2] és különösen annak 15. cikke (3) bekezdésére,

(1) mivel ha valamelyik tagállam úgy véli, hogy fennáll annak közvetlen veszélye, hogy az Anoplophora glabripennis (Motschulsky) valamelyik harmadik államból bekerül a területére, akkor e veszély elleni védekezés céljából ideiglenesen kiegészítő intézkedéseket hozhat;

(2) mivel az Anoplophora glabripennis (Motschulsky) károsítónak a Kína bizonyos területeiről származó keményfából készült csomagolóanyagokon történt észlelése eredményeképpen az Egyesült Királyság 1998. december 14-én hivatalos intézkedéseket hozott területének az említett károsító szervezet behurcolásának veszélye elleni védekezés céljából, és különleges kiegészítő ellenőrzési eljárásokat vezetett be az említett árucikken lévő említett károsító szervezetre vonatkozóan;

(3) mivel az Egyesült Királyság által szolgáltatott információ és a nemzetközi tudományos szakirodalom alapján ismert, hogy Hong Kong mentes az Anoplophora glabripennis (Motschulsky)-tól;

(4) mivel ezen észlelések alapján a Bizottság az 1999/355/EK határozattal [3] az egész Közösségben alkalmazandó szükséghelyzeti intézkedéseket fogadott el az Anoplophora glabripennis (Motschulsky)-nak az említett országból (Hong Kong kivételével) a Közösségbe történő behurcolása elleni hatékonyabb védekezés céljából; mivel ezen intézkedések tartalmaznak arra vonatkozó előírást, hogy az alábbi formában lévő faanyag – a fenyők (Coniferales) faanyaga kivételével – esetében:

- láda, doboz, rekesz, dob és hasonló csomagolóanyag, kábeldob, rakodólap, keretezett és más szállítólap, amiket ténylegesen mindenféle tárgy szállításánál használnak,

vagy

- a rakomány kiékelésére vagy megtámasztására használt faanyag, beleértve a természetes gömbfa formáját meg nem tartott faanyagot,

a faanyag kéregtelenített és mentes a rovarok által vájt 3 milliméter átmérőjűnél nagyobb lyukaktól, vagy mesterségesen szárított (Kiln-dried), amit a szárazanyag százalékarányában kifejezett, 20 %-nál alacsonyabb nedvességtartalom eléréséig megfelelő ideig és hőmérsékleten végeztek;

(5) mivel nyilvánvalóvá vált az, hogy az említett szükséghelyzeti intézkedések nem írták elő a teendőket arra az esetre vonatkozóan, amikor az érintett károsító szervezet élő egyedeit észlelik bármilyen potenciális kórokozó átvivőn vagy hordozón; ezért biztosítani kell azt, hogy ilyen esetben a tagállamok cselekedjenek e károsító behurcolásának és elterjedésének megakadályozása érdekében;

(6) mivel úgy tűnik, hogy a szükséghelyzeti intézkedések – amiként azokat elfogadták – gyakorlati problémákat okoztak a fából készült csomagoló- és segédanyagoknak bármely termék minden olyan szállítmányához történő hozzáigazítására vonatkozóan, amelyek közösségi célállomással 1999. június 10. óta elhagyták vagy el fogják hagyni Kínát;

(7) mivel a körülmények indokolják a szükséghelyzeti intézkedések fenntartását;

(8) mivel annak érdekében, hogy Kína a fából készült csomagoló- és támasztó anyagokat egy ésszerű időtartamon belül hozzáigazíthassa az említett határozat előírásaihoz, az említett határozatot visszamenő hatállyal módosítani kell, az 1999. július 10. előtt Kínát elhagyó szállítmányoknak a határozat fent említett előírásai alóli mentesítése céljából;

(9) mivel az e határozatban előírt intézkedések összhangban vannak a Növény-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

1999. május 28-i hatállyal az 1999/355/EK határozat 1. cikke helyébe a következő rendelkezés lép:

"1. cikk

(1) A tagállamok megtiltják az Anoplophora glabripennis (Motschulsky)-nak a Közösségbe történő behurcolását és a Közösségen belüli elterjedését.

(2) Az e határozat mellékletében meghatározott Kínából (Hong Kong kivételével) származó faanyag csak akkor hozható be a Közösség területére, ha az e határozat említett mellékletében meghatározott szükséghelyzeti intézkedéseket betartják. A mellékletben meghatározott szükséghelyzeti intézkedéseket csak a Kínát 1999. július 10-én vagy azt követően elhagyó faanyagra vonatozóan kell alkalmazni."

2. cikk

Ennek a határozatnak a tagállamok a címzettjei.

Kelt Brüsszelben, 1999. július 28-án.

a Bizottság részéről

Franz Fischler

a Bizottság tagja

[1] HL L 142., 1999.6.5., 29. o.

[2] HL L 26., 1977.1.31., 20. o.

[3] HL L 137., 1999.6.1., 45. o.

--------------------------------------------------